Төсөл

**МОНГОЛ УЛСЫН ХУУЛЬ**

2024 оны ... дугаар Улаанбаатар

сарын ... -ны өдөр хот

# ХУВИЙН ХАМГААЛАЛТЫН ТУХАЙ

# ХУУЛЬД ӨӨРЧЛӨЛТ ОРУУЛАХ ТУХАЙ

**1 дүгээр зүйл**.Хувийн хамгаалалтын тухай хуулийн 10 дугаар зүйлийг доор дурдсанаар өөрчлөн найруулсугай:

“**10 дугаар зүйл.Хувийн хамгаалалтын сургалт**

10.1.Хувийн хамгаалалтыг биечлэн гүйцэтгэгч нь хувийн хамгаалагчийг бэлтгэх мэргэжлийн сургалтад хамрагдсан байна.

10.2.Энэ зүйлийн 10.1-д заасан сургалтыг Мэргэжлийн болон техникийн боловсролын тухай хуульд заасны дагуу эрх авсан сургалтын байгууллага зохион байгуулна. Хувийн хамгаалалтын сургалт явуулах зөвшөөрөл авсан хуулийн этгээд нь энэ тухайгаа цагдаагийн байгууллагад мэдэгдэж, хамтран ажиллана.

10.3.Энэ зүйлийн 10.2-т заасан хувийн хамгаалалтын сургалт явуулах зөвшөөрөл бүхий хуулийн этгээд нь мэргэжлийн сургалтад элсэгч болон төгсөгчдийн нэрсийн жагсаалт, чадамжийн гэрчилгээний дугаарыг цагдаагийн байгууллагад бүртгүүлнэ.

10.4.Цагдаагийн байгууллага нь хувийн хамгаалалтын сургалтын үйл ажиллагаанд дараах чиглэлээр хяналт тавина:

10.4.1.хувийн хамгаалалтын сургалт явуулах хуулийн этгээдийг мэргэжил, арга зүйн удирдлагаар хангаж, зөвлөгөө өгөх;

10.4.2.хувийн хамгаалалтын сургалтын үйл ажиллагаа эрхэлж байгаа хуулийн этгээд болон төгсөгчдийн талаар тоо бүртгэл хөтлөх;

10.4.3.хувийн хамгаалалтын сургалтын хөтөлбөрт санал өгөх;

10.4.4.хувийн хамгаалалтын сургалтын үйл ажиллагаанд явцын хяналт, шалгалт, үнэлгээ хийхэд оролцох, үр дүнг эрх бүхий албан тушаалтанд тайлагнах;

10.4.5.хувийн хамгаалалтын сургалтад суралцагч нь урьд ял шийтгэл эдэлж байсан эсэхийг шалгах;

10.4.6.хувийн хамгаалалтын мэргэжлийн сургалтын чадамжийн гэрчилгээ олгох шалгалтад оролцох, санал гаргах.

10.5.Энэ хуулийн 10.1-д заасан сургалтад хамрагдсан бие хамгаалагч нь мэргэжлийн түвшин ахиулах зорилгоор жил тутам мэргэшүүлэх сургалтад хамрагдана.

10.6.Энэ хуулийн 10.1-д заасан сургалтын хөтөлбөрийг боловсруулах, батлах, дүгнэх асуудлыг Мэргэжлийн болон техникийн боловсрол сургалтын тухай хуулиар зохицуулна.”

**2 дугаар зүйл**.Энэ хуулийг 2024 оны ... сарын ...-ны өдрөөс эхлэн дагаж мөрдөнө.

Гарын үсэг

**ДЭЛГЭРЭНГҮЙ ТАНИЛЦУУЛГА**

Хувийн хамгаалалтын тухай хуульд өөрчлөлт оруулах тухай хуулийн төслийн талаар

Хувийн хамгаалалтын тухай хууль нь 2001 онд батлагдсан бөгөөд хувийн хамгаалалтыг хуульд заасан журмын дагуу зөвшөөрөл авсан бие хамгаалагч иргэн болон хуулийн этгээд эрхлэн явуулахаар заасан болно. Мөн хуулийн 10 дугаар зүйлийн 10.1 дэх хэсэгт “10.1.Хувийн хамгаалалтыг биечлэн гүйцэтгэх боловсон хүчнийг бэлтгэх, давтан сургах, мэргэжлийг нь дээшлүүлэх сургалтын агуулга, төлөвлөгөө болон сургалт явуулах зөвшөөрөл олгох, үйл ажиллагаанд нь хяналт тавих журмыг хууль зүй, дотоод хэргийн болон боловсрол, шинжлэх ухааны асуудал эрхэлсэн Засгийн газрын гишүүн хамтран батална.” гэж заасан. Хууль зүй, дотоод хэргийн сайд, Боловсрол, соёл, шинжлэх ухааны сайд нар Хувийн хамгаалалтын тухай хуулийн 10 дугаар зүйлийн 10.1 дэх хэсэг, Мэргэжлийн боловсролын тухай хуулийн 12 дугаар зүйлийн 12.9 дэх хэсэгт заасныг тус тус үндэслэн Хувийн хамгаалалтыг биечлэн гүйцэтгэх боловсон хүчнийг бэлтгэх, давтан сургах, мэргэжлийг нь дээшлүүлэх сургалтын агуулга, төлөвлөгөө, Хувийн хамгаалалтын сургалт явуулах зөвшөөрөл олгох, үйл ажиллагаанд нь хяналт тавих журмыг А/119, A/377 дугаар тушаалаар хамтран баталсан байна.

Үүнээс хойш Мэргэжлийн болон техникийн боловсрол, сургалтын тухай хууль 2023 онд шинэчлэн батлагдсан бөгөөд мөн хуулийн 3 дугаар зүйлийн 3.1.6 дахь заалтад "мэргэжлийн сургалт" гэдгийг “хувь хүний хэрэгцээнд нийцсэн, эсхүл хөдөлмөр эрхлэхэд шаардагдах чадамжийг богино хугацаанд эзэмших сургалтыг;” гэж тодорхойлж өгсөн байна. Ингэснээр харуул хамгаалалтын үйл ажиллагааг биечлэн гүйцэтгэх боловсон хүчинг бэлтгэх сургалт нь мэргэжлийн сургалтад хамаарах сургалтын төрөлд хамаарахаар болсон болно.

Мэргэжлийн болон техникийн боловсрол, сургалтын тогтолцоо, түншлэл, санхүүжилт, уг харилцаанд оролцогчийн эрх, үүрэгтэй холбогдсон харилцааг Мэргэжлийн болон техникийн боловсрол, сургалтын тухай хуулиар зохицуулсан тул Хувийн хамгаалалтын тухай хуулийн 10 дугаар зүйлийн 10.1 дэх хэсгээр тусдаа журам гаргах шаардлага байхгүй буюу хууль хоорондын давхардал, зөрчил үүсгэсэн байна.

Иймд Хувийн хамгаалалтын тухай хуулийн 10 дугаар зүйлийн 10.1 дэх хэсгийг үндэслэн баталсан Хууль зүй, дотоод хэргийн сайд, Боловсрол, соёл, шинжлэх ухааны сайдын хамтарсан 2018 оны хамтарсан А/199, А/377 дугаар тушаалаар хувийн харуул хамгаалалтын үйл ажиллагааг биечлэн гүйцэтгэх боловсон хүчин бэлтгэх сургалтын хөтөлбөр, төлөвлөгөө батлах, уг сургалтыг явуулахад этгээдэд зөвшөөрөл олгох, Цагдаагийн байгууллагын зүгээс хяналт тавихтай холбоотой харилцааг зохицуулсан зохицуулалт нь тодорхой этгээдэд эрх, давуу байдал олгосон агуулгатай байх тул уг зохицуулалтыг хуульд тусгаж, журам батлах эрх олгосон заалтыг хүчингүй болгохоор хуулийн төсөл боловсрууллаа. Хуулийн төсөлд дээрх журмаар зохицуулж байсан мэргэжлийн болон техникийн боловсролтой холбоотой харилцааг Мэргэжлийн болон техникийн боловсрол, сургалтын тухай хуулиар зохицуулахаар, сургалтын байгууллагуудад цагдаагийн байгууллага хяналт тавихтай холбоотой харилцааг Хувийн хамгаалалтын тухай хуульд нэмж тусгахаар хуулийн төслийг боловсруулсан болно.